b'\n_START_ARTICLE_\nCesena\n_START_PARAGRAPH_\nCesena (i antikken Caesena) er en by i regionen Emilia-Romagna i Norditalien. Den ligger syd for Ravenna og vest for Rimini, ved floden Savio ved foden af Appenninerne, omkring 15 km fra Adriaterhavet. Befolkningstallet er 95.909 (december 2009)._NEWLINE_Byen kalder sig "De tre pavers by", fordi Pius VI og Pius VII blev f\xc3\xb8dt der, og Pius VIII var biskop der f\xc3\xb8r han blev valgt til pave._NEWLINE_Cesena var oprindelig en umbrisk by, og blev i 3. \xc3\xa5rhundrede f.Kr. taget af romerne. Den blev en vigtig garnisonsby. Under krigene mellem Marius og Sulla blev den \xc3\xb8delagt. Plinius den \xc3\x86ldre n\xc3\xa6vner vin fra Cesena som en af de bedste._NEWLINE_I middelalderen l\xc3\xa5 Cesena p\xc3\xa5 gr\xc3\xa6nsen mellem eksarkatet Ravenna og langobarderriget. Den blev givet til pavestolen af den frankiske guvern\xc3\xb8r i 754, og i lang tid blev den kastet frem og tilbage mellem paverne og \xc3\xa6rkebiskoperne af Ravenna. Fra 1183 til 1198 var Cesena en selvst\xc3\xa6ndig republik, for s\xc3\xa5 at blive trukket ind i magtspillet mellem paven og den tysk-romerske kejser. Den blev til tider styret af Malatestafamilien, og til tider af pavestolen._NEWLINE_I 1357 blev byen belejret af pavelige tropper, og borgerne satte sig kraftig til modv\xc3\xa6rge uden at lykkes. De gjorde opr\xc3\xb8r i 1377, og byen blev taget af John Hawkwood, en engelsk lejesoldat som tjente under kardinal Robert af Gen\xc3\xa8ve, den senere modpave Clemens (VII). Flere tusinde civile blev massakreret i det som fik tilnavnet "Blodbadet i Cesena", og kardinalen fik tilnavnet "Slagteren fra Cesena"._NEWLINE_I perioden 1379\xe2\x80\x931495 voksede byen igen, under Malatestafamiliens styre. De opbyggede igen slottet, som fik det nye navn Rocco Malatestiana. Malatestiana-biblioteket i n\xc3\xa6rheden af slottet er et fremragende eksempel p\xc3\xa5 et ren\xc3\xa6ssancebibliotek, og har mange v\xc3\xa6rdifulde h\xc3\xa5ndskrifter og inkunabler._NEWLINE_Hovederhvervet i byen er landbrug, kunsth\xc3\xa5ndv\xc3\xa6rk og turisme.'